สถานศึกษาเพิ่มมาตรการเข้มข้นในการป้องกันและควบคุมสถานการณ์การแพร่ระบาดโควิด-19
นางสาวตรีนุช เทียนทอง รัฐมนตรีว่าการกระทรวงศึกษาธิการ กล่าวถึงมาตรการป้องกันและควบคุมสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ในสถานศึกษา โดยเฉพาะในช่วงวันคริสมาสต์และช่วงเทศกาลปีใหม่ที่ใกล้จะถึงนี้ ว่า ที่ผ่านมากระทรวงศึกษาธิการ กำชับสถานศึกษาทุกแห่งให้เพิ่มความเข้มข้นในการป้องกันและควบคุมดูแลอย่างต่อเนื่อง พร้อมประสานความร่วมมือกับกระทรวงสาธารณสุขและติดตามสถานการณ์อย่างใกล้ชิด เพื่อให้สามารถจัดการเรียนการสอนได้ภายใต้มาตรการที่กระทรวงสาธารณสุขกำหนด ทั้งการล้างมือ การเว้นระยะห่าง การสวมใส่หน้ากากอนามัย เป็นต้น แต่หากเชื้อมีความรุนแรงขึ้น ก็จะต้องมีการปรับมาตรการและเพิ่มความเข้มข้นในการดูแลความเรียบร้อยเพื่อให้นักเรียนและครูมีความปลอดภัยจากการติดเชื้อส่วนเรื่องการฉีดวัคซีนโควิด-19 เข้มกระตุ้นให้กับนักเรียนนั้น รัฐมนตรีว่าการกระทรวงศึกษาธิการ กล่าวว่า กระทรวงศึกษาธิการดำเนินการในเรื่องนี้มาอย่างต่อเนื่อง โดยผู้ปกครองสามารถพาบุตรหลานไปฉีดตามจุดให้บริการต่างๆ ได้ทั้งที่โรงพยาบาลและศูนย์ที่ให้บริการใกล้บ้าน